Diari Oficial de la Generalitat Valenciana


Sumari del DOGV 4914, del 30-12-2004 (2004/13424)

ORDE 22 de desembre de 2004, de la Conselleria de Benestar Social, per la qual es regula i es convoca el programa per a finançar estades en residències de tercera edat en l'any 2005.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   4914

Data del DOGV
:   30-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13471


Data del document
:   22-12-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * equipament social
    * tercera edat

ORDE 22 de desembre de 2004, de la Conselleria de Benestar Social, per la qual es regula i es convoca el programa per a finançar estades en residències de tercera edat en l'any 2005. [2004/F13472]
  
La població de tercera edat és un dels grups socials que necessita una atenció específica, de mode molt particular quan per la seua situació de soledat, deficiències en el seu estat de salut, o absència de família que puga facilitar-los l'atenció que necessiten, han de recórrer a l'ingrés en un centre residencial.
  
Actualment es considera que la qualitat de vida de les persones majors s'incrementa quan estes poden satisfer les seues necessitats en el seu entorn familiar i social, però és un fet, que determinades situacions no poden satisfer-se en este àmbit i que cal, per això, disposar d'altres alternatives: les residències.
  
A més es fa necessari possibilitar l'elecció del centre a les persones que necessiten este recurs habilitant una oferta de places residencials el més àmplia possible i respectant la proximitat al seu àmbit familiar.
  
Per tot això la Generalitat en el marc del que preveu l'art. 50 de la Constitució, l'article 31.24 de l'Estatut d'Autonomia, l'article 20, d) de la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, així com el Pla de Qualitat Assistencial Gerontològic, aprovat mitjançant l'Acord del Consell d'1 de setembre de 1998, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana i pel Decret 120/2003 d'11 de juliol del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543 de data 14 de juliol del 2003)
  
ORDENE
  
Article 1. Objecte
  
1.1. L'objecte d'esta orde és convocar ajudes per a sufragar les estades en residències de tercera edat per a l'any 2005, tant en centres adherits al Programa Bo Residència com en centres amb places d'Accessibilitat Social.
  
1.2. Les ajudes convocades per mitjà de la present Orde van destinades a persones que, tenint necessitat ingressar en un centre residencial, no disposen de mitjans suficients per a fer front al seu cost.
  
1.3. Acreditada per la persona major la seua necessitat ingrés en una residència i la carència de mitjans econòmics per a satisfer esta necessitat, la Generalitat Valenciana sufragarà l'import complementari, fins al preu de la plaça establit en l'article 2.2, d'acord amb els criteris establits en la present Orde. Este import serà satisfet directament a qualsevol de les residències integrades en el Programa Bo Residència o en les Residències d'Accessibilitat Social.
  
Article 2. Tipologia dels usuaris i preus de les estades
  
2.1. La tipologia dels usuaris es determinarà a partir de l'informe mèdic, en funció del grau de dependència dels beneficiaris, d'acord amb les puntuacions que figuren en el barem sobre l'autonomia física i psíquica, annex 1a). Així, als efectes d'estes ajudes, una vegada determinada la puntuació total per mitjà de la suma de les puntuacions obtingudes en cada un dels apartats de l'esmentat informe mèdic, es consideraran:
  
Per a beneficiaris d'ajudes bo residència
  
Vàlids: els que obtingueren una puntuació de fins a 10 punts.
  
Semiassistits: els que obtingueren una puntuació de més de 10 i fins a 18 punts.
  
Assistits: els que obtingueren una puntuació de més de 18 punts i fins a 30 punts.
  
Supraassistits: els que obtingueren una puntuació de més de 30 punts.
  
Per a beneficiaris d'ajudes d'Accessibilitat Social
  
Es consideraran persones dependents aquells que tinguen una puntuació superior a 10 punts
  
2.2. Els preus de les estades i, per tant, les quanties que serviran de base per al càlcul de les ajudes per a l'exercici 2005, són els que s'especifiquen a continuació:
  
Estades en places adherides al Programa Bo Residència:
  
Vàlids 804'44 Euros/ mes (Impostos inclosos)
  
Semiassistits 925'90 Euros /mes (Impostos inclosos)
  
Assistits 1.121'73 Euros /mes (Impostos inclosos)
  
Supraassistits 1.351'6 Euros /mes (Impostos inclosos)
  
Estades en places d'Accessibilitat Social: seran els que figuren per a l'exercici de 2005, en cada un dels contractes administratius especials per a l'atenció residencial de persones majors dependents subscrits per la Conselleria de Benestar Social, en el marc del Programa d'Accés a Places Residencials en el Sistema de Servicis Socials aprovat per l'Acord del Govern Valencià de 30 de gener del 2001.
  
2.3. Els sol·licitants que no obtingueren en l'informe mèdic una puntuació superior als 10 punts es consideraren com a vàlids i només seran objecte d'estes ajudes quan hagen sigut beneficiaris l'any anterior o quan figuren com a cosol·licitants amb persones valorades com semiassistits, assistits o supraassistits.
  
2.4. En els preus anteriors s'inclou l'atenció integral als beneficiaris amb tots els servicis propis d'un centre residencial, sense que les residències els puguen cobrar, quantitats addicionals per la prestació de tals servicis. L'incompliment de l'anterior, podrà donar lloc a la separació de l'adhesió del programa de la residència infractora.
  
2.5. Als efectes d'esta orde, s'entén per atenció integral completa, a més de l'allotjament, manutenció i atencions de caràcter personal que necessite cada un dels usuaris, tots els altres servicis que ha de proporcionar per a la correcta atenció del resident: cures d'infermeria i vigilància mèdica, activitats ocupacionals i rehabilitadores adaptades a les capacitats dels seus atesos, activitats recreatives i culturals, etc., sense que puguen cobrar-se als usuaris quantitats addicionals per estes prestacions.
  
Únicament s'entendran servicis que no formen part de l'atenció integral, aquells servicis especials que no siguen bàsics per a l'atenció i higiene personal de l'usuari i dels quals es puga prescindir sense minva de la seua qualitat de vida.
  
Article 3. Persones que poden acollir-se al programa
  
Podran acollir-se a les ajudes objecte d'esta convocatòria les persones que reunisquen els requisits següents:
  
3.1. Tindre 65 anys o més, en el moment de presentació de la sol·licitud i que hagen cessat en la seua activitat laboral o professional. Excepcionalment s'inclouran persones menors d'esta edat quan la seua situació de dependència funcional, psíquica i social així ho requerisca.
  
3.2. Residir en la Comunitat Valenciana, estant empadronat en algun dels seus municipis amb una antiguitat mínima de dos anys amb anterioritat a la presentació de la sol·licitud. Excepcionalment, podrà dispensar-se del compliment d'este requisit en els supòsits següents:
  
Retorn d'emigrants de nacionalitat espanyola, nascuts a la Comunitat Valenciana i els seus cònjuges, quan sol·liciten conjuntament amb estos el seu ingrés en un centre.
  
Persones de nacionalitat espanyola procedents d'altres comunitats autònomes els fills o familiars directes dels quals residisquen a la Comunitat Valenciana. En este cas, els fills o familiars del sol·licitant hauran d'estar empadronats en algun dels municipis de la Comunitat Valenciana amb una antiguitat mínima de dos anys amb anterioritat a la presentació de la sol·licitud.
  
3.3. Tindre un estat de salut que no requerisca l'adopció de mesures de salut publica que impliquen aïllament i/o mesures extraordinàries destinades a impedir la transmissibilitat a les altres persones convivents en el centre.
  
3.4. Tindre un estat de salut que no requerisca assistència continuada en centre hospitalari en règim d'internament.
  
3.5. Acreditar la necessitat ingrés en un centre residencial, per no disposar d'altres recursos alternatius per a satisfer-la, en els termes expressats en l'article 4.
  
3.6. No patir trastorns greus de conducta i/o comportaments agressius que requerisquen ser atesos per altres recursos de caràcter social o sanitari.
  
3.7. De forma excepcional i amb l'objecte de mantindre la unitat familiar, podran sol·licitar l'ingrés conjunt amb el sol·licitant principal, les persones menors de 65 anys, que acrediten una de les situacions següents: ser cònjuge o parella de fet degudament inscrita en el Registre Administratiu d'Unions de Fet de la Comunitat Valenciana, ser discapacitat convivent amb el sol·licitant i sempre que ingresse en el mateix centre residencial que aquell. A este efecte es consideraran discapacitats aquells que definix com a tals la Llei d'Integració Social del Minusvàlid i que tinguen un grau de minusvalidesa igual o superior al 65%.
  
Article 4. Acreditació de la necessitat
  
4.1. Per a acreditar la necessitat d'ingrés en un centre residencial el sol·licitant haurà de presentar un grau de dependència superior a 10 punts segons la valoració de l'informe mèdic i obtindre una valoració mínima de 15 punts en l'informe social segons el barem que figura en l'annex.
  
4.2. Per a l'acreditació de la insuficiència de recursos econòmics per a afrontar els costos de la residència es consideraran els ingressos provinents de sous, rendes, interessos bancaris, pensions o ajudes corresponents a institucions públiques o qualsevol altra forma d'ingressos.
  
4.3. Es considerarà que el sol·licitant té recursos econòmics suficients i per tant no podrà acollir-se a les ajudes establides en la present Orde, quan la renda per capita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 2.2 de la present Orde, o quan la suma de l'aportació que li corresponga realitzar i la que corresponga a les unitats familiars dels fills que no formen part de la unitat familiar del sol·licitant, d'acord amb el que preveu l'article 9 de la present Orde, iguale o supere el preu de la mencionada plaça.
  
Als efectes de la present Orde, es considerarà unitat familiar la prevista en l'article 68 de la Llei 40/1998, de 9 de desembre, de l'Impost sobre la Renda de les Persones Físiques.
  
Article 5. Sol·licituds i documentació.
  
Les persones que reunisquen els requisits establits en els articles anteriors i vulguen sol·licitar les ajudes regulades en la present Orde, hauran de presentar davant de la Conselleria de Benestar Social la documentació següent:
  
5.1. Sol·licitud segons model que figura en l'annex 2, degudament omplida, firmada per la persona interessada, o pel seu representant, sempre que este últim ho acredite en la forma establida en l'article 32 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
5.1.1. L'esmentada sol·licitud haurà d'expressar si s'efectua només per a la modalitat de Bo, només per a Accessibilitat Social o per a ambdós modalitats, Bo i Accessibilitat Social, reflectint en este últim cas únicament la residència o residències d'accessibilitat social per a les quals sol·licite expressament l'ajuda.
  
5.1.2 En el cas que el sol·licitant opte per ambdós modalitats d'ajudes, o per diverses residències d'accessibilitat social, l'administració resoldrà atenent a la disponibilitat de places existent en cada moment, sense que siga possible, amb caràcter posterior a la resolució, el canvi de modalitat o l'ingrés en un centre diferent d'aquell per al qual se li ha concedit l'ajuda sol·licitada.
  
5.1.3. Si la persona interessada està incapacitada per sentència judicial, haurà de firmar la sol·licitud el tutor o curador designat per l'autoritat judicial.
  
5.1.4 Les sol·licituds podran ser subscrites de forma individual o conjuntament quan es tracte de matrimonis o parelles de fet inscrites en el Registre Administratiu d'Unions de Fet i/o discapacitats convivents amb el sol·licitant principal.
  
5.2. En el cas que hi haja una presumpta incapacitat o una incapacitat declarada, caldrà presentar junt amb la sol·licitud de l'ajuda, l'autorització judicial per a l'internament o justificació d'haver-la sol·licitada en el jutjat corresponent. En tot cas, serà necessari disposar-ne, en el moment de l'ingrés en la residència.
  
5.3. Fotocòpia compulsada del document nacional d'identitat del sol·licitant i del representant, si escau.
  
5.4. Certificat d'empadronament del sol·licitant amb especificació de l'antiguitat, o, si és el cas, del fill/a o familiar directe en els supòsits de reagrupació familiar a què es referix l'art. 3.2 b) d'esta orde. En este últim cas caldrà presentar a més una fotocòpia compulsada del Llibre de Família del sol·licitant.
  
5.5. Certificat de naixement del sol·licitant, quan este es trobe en el supòsit de l'article 3.2 apartat a) d'esta orde
  
5.6. Justificant de la pensió o pensions de què siguen titulars els membres de la unitat familiar del sol·licitant, inclòs ell mateix, expedit per l'òrgan competent i referit a l'exercici 2005.
  
5.7. Fotocòpia del llibre de família o declaració jurada del sol·licitant relativa al nombre de fills.
  
5.8. Imprés que figura en l'annex de la present Orde relatiu a la conformitat dels fills del sol·licitant d'efectuar l'aportació familiar que pertoque en cada cas, degudament firmat per ells. En el cas que algun d'ells renuncie a efectuar l'aportació que puga correspondre-li d'acord amb el seu ingressos, haurà d'acompanyar-se un escrit manifestant la dita renúncia o bé una declaració jurada del beneficiari expressant esta circumstància.
  
5.9. Autorització de l'interessat i/o del cònjuge o representant, si és el cas, per a sol·licitar a l'Agència Estatal de l'administració Tributària o d'altres Administracions Públiques (annex 7 a), la cessió, a l'administració de la Generalitat Valenciana, de la informació de caràcter tributari o sobre la percepció de prestacions públiques, necessària per al reconeixement, el seguiment i el control dels requisits de caràcter econòmic i la determinació de l'aportació personal que escaiga per a l'obtenció, si és el cas, de les ajudes a què es referix la present Orde. No obstant l'anterior, quan no siga possible l'obtenció de la mencionada informació per mitjans informàtics o telemàtics, la Conselleria de Benestar Social podrà sol·licitar directament als interessats la presentació de fotocòpia compulsada de la declaració de l'Impost sobre la Renda de les Persones Físiques corresponent a l'exercici de 2003, i referida a la unitat familiar del sol·licitant.
  
5.10. Autorització de cada un dels fills de l'interessat i dels seus respectius cònjuges i la resta de membres, si és el cas, de la unitat familiar de cada un d'ells, per a sol·licitar de l'Agència Estatal de l'administració Tributària (annexos 7 b), la cessió, a l'administració de la Generalitat Valenciana, de la informació de caràcter tributari necessària per al reconeixement, seguiment i control dels requisits de caràcter econòmic i la determinació de les aportacions familiars que escaiga per a l'obtenció, si és el cas, de les ajudes a què es referix la present Orde. No obstant l'anterior, quan la informació necessària no siga possible obtindre per mitjans informàtics o telemàtics, la Conselleria de Benestar Social podrà sol·licitar-la directament als interessats.
  
5.11. En el cas que els interessats hagen de satisfer pensions compensatòries a favor del cònjuge i/o anualitats per aliments, hauran d'acompanyar la corresponent sentència judicial ferma de la qual es deriven.
  
5.12. Informe mèdic, segons model que figura en l'annex 3 que haurà d'estar omplit pel metge d'Atenció Primària del sol·licitant. En el cas que el sol·licitant estiguera ingressat en un centre, tal informe podrà efectuar-lo el metge del mencionat centre si en tinguera.
  
5.13. Informe social, segons model que figura en l'annex 4, que haurà d'estar omplit pel treballador social de l'equip social de base de l'ajuntament del sol·licitant o treballador social d'algun dels centres dependents de la Conselleria de Sanitat. En el cas que el sol·licitant ja es trobe atés en un centre adherit, tal informe podrà efectuar-lo el treballador social de tal centre.
  
5.14. Certificat de minusvalidesa per a l'excepció establida en l'article 3.7 de la present Orde, expedit pels centres d'Orientació, Diagnòstic i Tractament de Minusvalideses.
  
Article 6. Lloc i termini de presentació de sol·licituds
  
6.1. Les sol·licituds es presentaran acompanyades de la documentació requerida en l'article 5 en la direcció territorial de la Conselleria de Benestar Social de la província del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener.
  
6.2. El termini de presentació de les sol·licituds s'iniciarà a partir de l'endemà de la publicació d'esta orde en el Diari Oficial de la Generalitat Valenciana i finalitzarà el 31 d'octubre del 2005.
  
Article 7. Tramitació
  
7.1. Els sol·licitants podran efectuar la seua sol·licitud directament o a través de qualsevol de les residències adherides o d'accessibilitat social. En este últim cas, els sol·licitants voluntàriament proporcionaran la informació necessària a les residències a fi que estes la transmeten a la Direcció General de Servicis Socials utilitzant els mitjans telemàtics que a este efecte pose a la seua disposició la Conselleria de Benestar Social.
  
7.2. Independentment de la transmissió telemàtica de les sol·licituds, les residències adherides, les remetran amb tota la documentació a les direccions territorials de Benestar Social a fi d'efectuar-ne el corresponent registre, comprovació i verificació, podent realitzar d'ofici les actuacions que consideren necessàries per a la determinació, el coneixement i la comprovació de les dades.
  
7.3. Quan la sol·licitud no reunisca els requisits exigits, o no s'acompanye la documentació, que d'acord amb esta orde resulta exigible, podrà requerir-se l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera es tindrà per desistit en la seua petició, amb resolució prèvia que haurà de ser dictada en els termes previstos en l'article 42 de la Llei 30/1992 de 26 de novembre (LRJPAC), en la seua redacció donada a este per la Llei 4/1999 de 13 de gener, de modificació de la Llei 30/92.
  
7.4. En qualsevol fase de la tramitació de l'expedient, a la vista de la documentació existent en ell, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això, així com sol·licitar als interessats la documentació o l'aclariment que resulte necessari per a verificar el compliment dels requisits econòmics exigits en la present Orde.
  
Article 8. Valoració de les sol·licituds
  
8.1. Rebuda la sol·licitud, s'hi aplicarà el barem que figura en l'annex 1. Este barem ponderarà la dependència funcional i psíquica i la situació social i econòmica de l'interessat, així com altres situacions especials indicatives de la seua situació de necessitat.
  
8.2. De l'aplicació del barem resultarà una puntuació global que determinarà un orde preferent per a l'adjudicació de les ajudes primant-se aquelles sol·licituds que obtinguen major puntuació.
  
Article 9. Determinació de la quantia de les ajudes que concedirà la Generalitat Valenciana
  
9.1. Una vegada determinat el tipus d'usuari a partir de l'informe mèdic i el preu de la plaça que vaja a ocupar, l'import a concedir per la Generalitat Valenciana serà determinat per:
  
Import de l'ajuda = cost de la plaça - (aportació del beneficiari + aportació familiar).
  
9.2. L'aportació de l'usuari es calcularà aplicant als ingressos de la seua unitat familiar la quantia establida per la normativa de preus públics per a places d'assistits en residències de tercera edat dependents de la Generalitat Valenciana, considerant-se com a unitat familiar del sol·licitant l'especificada en l'article 4.3. Estos ingressos es computaran considerant la pensió percebuda pels interessats en l'exercici de 2005 i les dades que subministre l'Agència Estatal de l'administració Tributària corresponents a l'exercici de 2003, per a la determinació del càlcul de prestacions socials.
  
9.3 A més de l'aportació que corresponga al sol·licitant, els fills participaran també en el cost de la plaça residencial, segons el nivell de renda de la seua unitat familiar, d'acord amb les quanties que s'especifiquen en la taula que figura en l'annex 6, considerant per a això separadament la renda per capita de les unitats familiars de cada un dels fills. A este efecte hauran de firmar l'imprés de conformitat d'efectuar l'aportació familiar que els pertoque, d'acord amb les quanties especificades l'esmentada taula d'aportacions. En el cas que algun d'ells renuncie a efectuar l'aportació que puga correspondre-li es procedirà d'acord amb allò que s'ha especificat en l'article 5.8.
  
9.3.1. La renda familiar a l'efecte de la determinació de l'aportació s'obtindrà per agregació de les rendes de l'exercici 2003 de cada un dels membres computables de la família que obtinguen ingressos de qualsevol naturalesa, calculades segons s'indica en els paràgrafs següents i d'acord amb la normativa reguladora de l'Impost sobre la Renda de les Persones Físiques i altres normes tributàries, en la redacció del Reial Decret Legislatiu 3/2004. En tot cas, se n'exclouran els saldos negatius de guanys i pèrdues patrimonials corresponents a exercicis anteriors.
  
9.3.2. Per a la determinació de la renda dels membres computables que hagen presentat declaració o sol·licitud de devolució per l'Impost sobre la Renda de les Persones Físiques, se sumaran la part general de la renda del període impositiu amb la part especial de la renda del període impositiu. D'esta suma es restarà la reducció per rendiments del treball, prevista en l'article 51 del Text Refós de la Llei de l'Impost sobre la Renda de les Persones Físiques (Reial Decret Legislatiu 3/2004, de 5 de març.
  
9.3.3. Per a la determinació de la renda dels membres computables que obtinguen ingressos propis que no hagueren presentat declaració, per no estar obligats a això, ni n'hagueren sol·licitat devolució, se sumaran els ingressos íntegres obtinguts, minorats en la quantia corresponent als gastos deduïbles del treball personal. De la xifra resultant es restarà la quantitat de 3.500 euros amb caràcter general, corresponent a la reducció per rendiments del treball, en els termes de l'esmentat article 51 del Text Refós de la Llei de l'Impost sobre la Renda de les Persones Físiques.
  
9.3.4. De la quantia resultant es deduiran, si és el cas, les pensions compensatòries a favor del cònjuge i les anualitats per aliments, sempre que ambdós siguen satisfetes com a conseqüència de sentència judicial ferma.
  
9.4. No obstant l'expressat en l'apartat anterior, quan es justifique per sentència judicial que l'ancià no té el dret a la prestació d'aliments de tots o d'algun dels seus fills, la renda per capita de les unitats familiars dels fills que no estigueren obligats a la prestació d'aliments no es computaran per a determinar l'aportació de la Conselleria. De la mateixa manera, quan la mencionada sentència obligue els fills al pagament d'aliments per una quantitat inferior, a la quantitat que correspondria d'acord amb la taula, es prendrà la quantia de l'aportació familiar fixada en la sentència.
  
9.5. Quan els fills dels sol·licitants no firmen la conformitat a què es referix l'apartat 9.3, i a fi de no perjudicar les persones majors en situació d'abandó, s'hi aplicarà el que preveu la disposició addicional tercera.
  
Article 10. Resolució.
  
10.1. La competència per a resoldre escau al director general de Servicis Socials per delegació de la consellera de Benestar Social.
  
10.2. Atés que el pressupost destinat a estes ajudes és limitat, les sol·licituds es resoldran donant prioritat als qui acrediten major grau de necessitat, és a dir que obtinguen major puntuació en el barem de l'annex I a què fa referència l'article 8.
  
10.3. La resolució especificarà la modalitat d'ajuda que es concedix, el preu de la plaça per a la qual es concedix l'ajuda, l'import que correspon abonar al sol·licitant en concepte d'aportació personal, el que correspon als familiars si pertoca, i l'import de l'ajuda que concedix la Generalitat Valenciana per a sufragar l'estada corresponent. En el cas que la modalitat d'ajuda concedida siga d'Accessibilitat Social, indicarà, així mateix, el centre corresponent.
  
10.4 Les ajudes concedides tindran efectes a partir del dia u del mes següent a la data de la resolució.
  
10.5. El termini màxim per a resoldre i notificar les sol·licituds serà de sis mesos, comptadors de la data d'entrada en qualsevol dels registres de l'òrgan competent per a resoldre. En tot cas es resoldrà amb anterioritat a la finalització de l'exercici 2005, tenint-s'hi en compte, a més, les dates que s'establisquen en la corresponent Orde que regule les operacions de tancament de l'exercici anteriorment ressenyat.
  
La falta de resolució i notificació en el termini establit anteriorment, produirà efectes desestimatoris de la sol·licitud, d'acord amb el que disposa l'article 55 de la Llei 9/2001, de 27 de desembre de la Generalitat Valenciana, de Mesures Fiscals, de Gestió Administrativa i Financera i d'Organització de la Generalitat Valenciana.
  
10.6 Una vegada esgotat el crèdit consignat, no podrà dictar més resolucions el director general de Servicis Socials a l'empara d'esta orde, circumstància que s'haurà de publicar en el Diari Oficial de la Generalitat Valenciana.
  
10.7 En el cas que una persona resultara beneficiària de les ajudes regulades en la present Orde i, sense causa justificada, no en fera ús per mitjà del seu ingrés en el centre corresponent, en el termini d'un mes a partir de la data de la notificació, perdrà el dret que se li haguera sigut reconegut, dictant-se a este efecte resolució en què es declare el desistiment sense efectes de l'ajuda concedida.
  
Article 11. Recursos contra resolucions i actes administratius
  
Contra les resolucions de concessió o denegació d'una ajuda, podrà interposar-s'hi potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/92 modificada per la Llei 4/99 de 13 de gener, de Règim Jurídic de les Administracions públiques i Procediment Administratiu Comú o bé pot interposar-s'hi directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.
  
Article 12. Forma de pagament i justificació de les ajudes
  
12.1 Els beneficiaris d'ajudes regulades en la present Orde les rebran per mitjà de la seua deducció de l'import de la factura mensual de l'estada, sent abonades estes per la Generalitat Valenciana, directament als centres en què es troben atesos els esmentats beneficiaris.
  
12.2. A este efecte, els centres que atenguen beneficiaris d'estes ajudes presentaran mensualment en les direccions territorials de Benestar Social, una relació nominal dels residents que tinguen acollits junt amb les corresponents factures, a les quals s'adjuntarà la conformitat de la prestació del servici per part del beneficiari. Esta relació es referirà als residents atesos durant el mes immediatament anterior.
  
12.3 La liquidació a què es referix el paràgraf anterior podrà efectuar-se també telemàticament utilitzant els instruments informàtics que a este efecte pose a disposició de les residències la Conselleria de Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència i certificades per la corresponent direcció territorial de Benestar Social.
  
12.4. Efectuada la liquidació per qualsevol dels procediments anteriors, la direcció territorial de Benestar Social procedirà a comprovar les factures i aprovar la documentació presentada, verificant el compliment de la finalitat objecte de subvenció i emetent la certificació corresponent. La Conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servici, amb la liquidació mensual prèvia que escaiga, atenent a les altes i les baixes que s'hi hagueren produït.
  
12.5. En cas d'alta o baixa, durant el mes, per qualsevol motiu, d'un beneficiari, la proposta de pagament a la residència acollidora es prorratejarà a les nits que haja romàs ingressat.
  
12.6. En el cas que un beneficiari d'estes ajudes siga ingressat en un centre hospitalari, la residència continuarà rebent el 100% de les quantitats íntegres/diàries que escaiga, en qualitat de reserva de plaça.
  
Si durant el període que dure l'hospitalització, el sol·licitant o la seua família manifesten de forma expressa el seu desig de no tornar al mateix centre, s'entendrà que causa baixa en el moment que la residència reba la comunicació per escrit, percebent la quantia del 100% del preu de la plaça amb el límit màxim de la data assenyalada, podent conseqüentment, disposar d'eixa plaça per a un altre usuari.
  
12.7. Es podrà dictar una resolució de deixar sense efectes, de minoració i si és el cas, de reintegrament dels imports indegudament abonats per la Generalitat Valenciana als centres que acullen beneficiaris de les ajudes regulades en esta orde, així com els interessos de demora des del moment del pagament de l'ajuda, en els supòsits de l'article 47.9 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, sempre que estos supòsits siguen imputables als titulars de tals centres.
  
Article 13. Règim d'estades i obligacions dels beneficiaris.
  
13.1. La Direcció General de Servicis Socials, quan es concedisca una ajuda per a finançar estades en una plaça d'Accessibilitat Social, o si és el cas l'interessat quan es tracte d'una ajuda Bo Residència, comunicarà al centre receptor les dades essencials de la resolució.
  
13.2. Una vegada produït l'ingrés, el beneficiari o el seu representant, formalitzarà un document, en què figurarà l'acceptació expressa del reglament de règim intern del centre i aquelles altres normes que si és el cas dicte la Generalitat en relació amb esta matèria. Així mateix, estarà obligat a:
  
Facilitar als òrgans competents de l'administració a requeriment seu, tota la informació econòmica, fiscal, laboral i de qualsevol tipus que els siga sol·licitada en relació amb l'expedient.
  
Abonar al centre la quantitat que li corresponga en concepte d'aportació personal i familiar, segons el que establix la resolució de concessió de l'ajuda.
  
Observar les normes de convivència i de respecte mutu, amb la resta dels residents i amb el personal de la residència en què es trobe atés.
  
Notificar a l'òrgan competent en matèria de servicis socials la concessió de tota ajuda per part d'altres administracions o entitats públiques o privades per a la mateixa finalitat. En el cas que les mencionades ajudes foren diferents de les inicials previstes en la sol·licitud, el sol·licitant sotmetrà l'expedient, per al seu estudi, a l'òrgan competent, que podrà augmentar o disminuir la quantitat inicialment concedida per mitjà de l'oportuna resolució.
  
13.3.L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, amb tramitació prèvia de l'oportú expedient en què es garantirà l'audiència a l'interessat.
  
Article 14. Modificació de situacions.
  
14.1 L'import de l'ajuda concedida per la Generalitat Valenciana es mantindrà durant tot l'exercici, llevat que concórreguen circumstàncies d'excepcional gravetat en la situació dels beneficiaris, sobrevingudes al moment de la resolució inicial i per a això, els interessats sol·liciten i justifiquen a la Direcció General de Servicis Socials la necessitat de la seua revisió.
  
14.2 Només en els casos anteriors, quan un beneficiari del programa considere que s'han modificat les circumstàncies que van servir de base per a dictar la resolució, podrà dirigir a l'administració una sol·licitud de revisió, acompanyant la documentació que considere adequada per a justificar la seua pretensió.
  
14.3 El director general de Servicis Socials, una vegada examinada la sol·licitud, dictarà la resolució que escaiga d'acord amb els criteris i requisits establits en la present Orde. En el cas de resolucions estimatòries, estes donaran lloc a bons complementaris i tindran efectes a partir del dia 1 del mes següent a la data de la sol·licitud.
  
Article 15. Centres participants en el programa
  
15.1. Les ajudes a què es referix esta orde només podran fer-se efectives per mitjà de l'ingrés del beneficiari en els centres adherits quan la modalitat d'ajuda concedida siga Bo Residència, o en la residència d'Accessibilitat Social que s'indique en la resolució, quan es concedisca esta modalitat d'ajuda.
  
15.2. Als efectes d'esta orde s'entén per centre adherit aquell que complint els requisits establits en la Llei 5/1997 de Servicis Socials i la present norma, ha sigut reconegut com a tal en virtut de resolució expressa de la Direcció General de Servicis Socials, i per això posa a disposició de la Conselleria un nombre determinat de places residencials perquè siguen ocupades per persones majors beneficiàries del programa Bo Residència. Tals centres hauran de complir a més els requisits i condicions que s'establixen en l'article següent.
  
15.3. Així mateix, s'entén per residència d'Accessibilitat Social aquella que disposa de places residencials posades a disposició de la Conselleria de Benestar Social, en virtut del contracte administratiu especial subscrit en el marc del Programa d'Accés a Places Residencials en el Sistema de Servicis Socials, aprovat per l'Acord del Govern Valencià de 30 de gener del 2001. Estos centres no requeriran el reconeixement previ de la condició de ?centre adherit- per a la posada a disposició de places d'Accessibilitat Social. El règim jurídic a què se sotmeten estes residències és l'establit en tal contracte
  
Les residències d'Accessibilitat Social podran tindre també la condició de centres adherits al programa Bo Residència en les places que no siguen d'Accessibilitat Social, havent de complir en este cas, els requisits i condicions exigits per a estos.
  
15.4. Sense perjuí que el sol·licitant puga manifestar la seua preferència d'accedir a un determinat centre dels previstos en els dos apartats anteriors, la Conselleria de Benestar Social donarà resposta a la mencionada necessitat acord amb la disponibilitat de places de cada moment. En este sentit, la prioritat en la concessió de noves ajudes, per a la cobertura de places vacants en les zones a què es referix el mencionat Acord del Govern Valencià de 30 de gener del 2001, s'efectuarà per l'orde següent: ajudes per a finançar estades en places d'accessibilitat social i ajudes per a finançar estades en places adherides al programa Bo Residència.
  
Article 16. Requisits per a l'adhesió al Programa Bo Residència
  
16.1. Qualsevol residència que desitge obtindre la condició de centre adherit haurà de disposar de l'autorització prevista en l'article 47 de la vigent Llei 5/1997, per la qual es regula el Sistema de Servicis Socials en l'àmbit de la Comunitat. L'autorització haurà de tindre en tot cas caràcter definitiu i implicarà el manteniment de tots els requisits exigits en el moment de l'autorització mentres es mantinga la condició de centre adherit.
  
16.2. Quan la direcció territorial en el seguiment habitual dels centres, o la inspecció de Servicis Socials detecte l'incompliment d'algun dels requisits exigits i/o la residència siga objecte d'un expedient sancionador, se suspendrà cautelarment la difusió d'eixe centre en els llistats de centres adherits a fi d'evitar que siga triat per a la seua atenció per nous beneficiaris. No obstant l'anterior, no s'exclourà del programa per als usuaris actuals, si bé no podran donar d'alta nous beneficiaris de bo mentres s'instruïsca l'expedient sancionador i este no es resolga de forma definitiva.
  
16.3. S'exceptuen d'allò que s'ha expressat en l'apartat anterior, aquells supòsits en què per la gravetat de l'incompliment la Direcció General de Servicis Socials en el mateix expedient sancionador resolga deixar sense efecte la resolució d'adhesió al centre i la separació automàtica del programa. Tot això sense perjuí que puguen adoptar-se les mesures cautelars previstes en la Llei 5/1997 de 25 de juny de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana.
  
16.4. Disposar de l'informe favorable emés pel Servici d'Autorització i Seguiment de Centres de la Direcció General de Servicis Socials, amb comprovació prèvia que la residència complix tots els requisits establits en la present Orde, a més de la integració en el Pla de Millora Assistencial en els termes que es definixen en el Decret 90/2002 de 30 de maig, del Govern Valencià, sobre control de Qualitat dels Centres i Servicis d'Acció Social i les seues Entitats Avaluadores a la Comunitat Valenciana, i la seua normativa de desplegament.
  
Article 17. Obligacions de les residències adherides
  
L'adhesió al programa implicarà per als titulars dels centres, les obligacions següents:
  
17.1. Acceptar els preus i les condicions que s'establixen en la present Orde, sense que en cap cas puguen percebre quantitats addicionals per part dels beneficiaris o de les seues famílies ni fer diferenciacions en el tracte, els servicis o l'ús de les infraestructures respecte a la resta dels residents del centre.
  
17.2.Comunicar les altes i les baixes d'usuaris a la direcció territorial de Benestar Social de la província on estiga ubicat el centre, en el termini de cinc dies, especificant-ne el motiu i adjuntant els justificants corresponents.
  
17.3.Acceptar la valoració del grau de dependència establit per la Conselleria de Benestar Social que haurà sigut determinada prèviament d'acord amb els criteris establits en el Barem de l'Autonomia que figura en l'annex 1 d'esta orde i que serà indicat en la Resolució.
  
17.4. Acceptar l'ingrés de beneficiaris en el centre sempre que dispose de places lliures. Una vegada admés un beneficiari, no podrà exigir-li que abandone el centre excepte circumstàncies excepcionals, que es troben previstes en el reglament de règim intern del centre i amb comunicació i acceptació prèvia de la Direcció General de Servicis Socials
  
Si una persona ingressa en un centre a títol particular, no com a beneficiari del programa bo residència, una vegada en el centre sol·licita i li és concedida, una ajuda per a finançar la seua estada en ell, el centre no podrà després exigir al beneficiari el seu abandó, al·legant la falta de places per a atendre'l. El centre estarà obligat a atendre esta circumstància sempre que el total de les places ocupades d'esta manera no excedisca d'un 10% de les places totals adherides.
  
17.5.Complir amb el que preveuen les normes reguladores corresponents en allò que es referix al pagament i la justificació de les estades i atindre's a les indicacions que sobre esta matèria els proporcionen els òrgans competents. En este sentit, la residència, no podrà exigir en el moment de l'ingrés als beneficiaris de les ajudes en qualsevol de les seues modalitats, i en concepte de fiança, una quantitat que supere l'import mensual que la Generalitat determine que el beneficiari ha d'aportar en concepte d'aportació personal i familiar, podent actualitzar-se anualment d'acord amb la quantia de la mencionada aportació. El centre estarà obligat a la devolució de tal import al beneficiari o la seua família, en el moment en què cause baixa, amb liquidació prèvia de les quantitats degudes, si n'hi haguera.
  
17.7.Anotar cada ingrés en el llibre de registre, fent-hi constar que és beneficiari d'una plaça finançada per la Generalitat, la data d'alta i de baixa si escau, especificant-ne els motius, així com qualsevol altra incidència rellevant que es produïsca en relació amb l'interessat.
  
17.8 Disposar d'un expedient amb les dades essencials de cada un dels usuaris garantint-se la seua confidencialitat. En este expedient hauran de constar a més:
  
La documentació justificativa en casos d'incapacitat o presumpta incapacitat i els tràmits efectuats d'acord amb allò que s'ha exigit en la normativa vigent en casos d'incapacitat sobrevinguda.
  
Un inventari dels elements personals que porte l'usuari en el moment de l'ingrés.
  
17.9. Disposar d'una plantilla de personal que per a les residències en cap cas no siga inferior a 35 treballadors per cada 100 residents, i que en tot cas siga prou per a assegurar en la seua organització interna i distribució per torns, de tal manera que s'hi garantisca que els usuaris estiguen atesos les 24 hores del dia. La plantilla descrita es computarà sobre la capacitat total del centre i haurà d'estar integrada almenys, per un 70% de personal qualificat d'atenció directa.
  
17.10. En les residències la capacitat de les quals siga igual o superior a les 100 places s'exigirà un metge i dos ATS amb una dedicació de 40 hores setmanals. En les de capacitat inferior s'exigirà un ATS amb una dedicació de 8 hores setmanals per cada 10 residents i un metge amb tres hores setmanals de dedicació per cada 10 residents fins un màxim de jornada completa, exigint-se a més, per al cas de supraassistits, els requisits que s'expressen en l'article següent. En tot cas la prestació mínima setmanal d'ambdós figures professionals serà de 5 hores.
  
17.11.Proporcionar als usuaris de les residències una atenció integral completa amb tots els servicis propis d'un centre residencial, així com activitats ocupacionals, recreatives i rehabilitadores en els termes establits en l'article 2.5.
  
17.12. La Direcció General de Servicis Socials, a través del Servici d'Autorització i Seguiment de Centres, establirà un pla de seguiment del compliment dels requisits exigits als centres que participen en programes de posada a disposició de places residencials de tercera edat, amb independència de les actuacions que poguera realitzar la Inspecció de Servicis Socials.
  
Per al compliment del que referix el paràgraf anterior, els centres hauran de presentar a l'esmentat servici al finalitzar cada trimestre natural un document firmat pel director del centre on es consignen dades sobre la plantilla de personal, usuaris i activitats segons el model que figura en l'annex 15. Els centres podran remetre estes dades per mitjans telemàtics, per mitjà de la utilització de l'aplicació informàtica que amb esta finalitat poguera desenvolupar la Direcció General de Servicis Socials.
  
17.13. La Direcció General de Servicis Socials podrà deixar sense efectes l'adhesió del centre al programa per incompliment de qualssevol de les obligacions i requisits exigits després de la tramitació de l'expedient a este efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, i de la Llei 5/1997, de 25 de juny de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana.
  
Article 18. Atenció de supraassistits en residències adherides
  
18.1. Les residències adherides al Programa Bo Residència, que desitgen atendre persones qualificades com a supraassistides, hauran de sol·licitar-ho expressament havent de reunir a més dels requisits establits amb caràcter general en l'article anterior, els requisits addicionals, relatius a personal i equipaments.
  
18.2. Si la residència acull persones supraassistides, haurà de comptar amb un mínim de 0,45 treballadors per cada usuari supraassistit i 0,35 treballadors per a la resta.
  
18.3. En tot cas, en la seua plantilla, hauran de figurar els següents professionals: Metge, Psicòleg, Treballador Social, Fisioterapeuta, Dietista i Ajudants Tècnics Sanitaris/Diplomats en Infermeria, exigint-se en tots els supòsits, la presència d'un Ajudant Tècnic Sanitari/Diplomat en Infermeria durant les 24 hores del dia.
  
18.4. Respecte a l'equipament, la residència haurà de comptar amb dotació material d'infermeria, material d'esterilització, llits articulats amb baranes de seguretat, matalafs antiescares i equipament de transferència i transport.
  
18.5. Els usuaris supraassistits atesos en residències que no estiguen preparades per a això, hauran de traslladar-se a centres que es troben expressament autoritzats per a l'atenció d'este tipus d'usuaris.
  
Excepcionalment, en els casos en què el trasllat de residència puga suposar un greu perjuí per a l'usuari, este podrà romandre en la mateixa residència, a petició prèvia expressa per part seua, o de la seua família, quan no estiguera l'ancià en condicions de decidir per si mateix, a la Direcció General de Servicis Socials, sent també necessària la conformitat de la residència omplint el model establit com a annex número 11. Tot això sense perjuí del que establix l'article 757.3 i 763 de la Llei 1/2000, de 7 de gener, d'Enjudiciament Civil, respecte a l'internament de persones incapaces i/o presumptes incapaços. La residència haurà d'informar a l'usuari i si és el cas a la família, que la residència no està preparada per a atendre supraassistits, a fi que siguen coneixedors que si bé poden continuar en ella, tinguen coneixement que no té els requisits exigits per a atendre este tipus d'usuaris.
  
18.6. Quan un sol·licitant obtinga la qualificació de supraassistit i es trobe atés en una residència no autoritzada per a això, però manifeste el seu desig de romandre en el mateix centre, haurà d'indicar-ho expressament. En este cas i d'acord amb el que establix l'apartat anterior, se li considerarà com a assistit.
  
Atés el caràcter excepcional d'este supòsit, en cap cas no s'abonaran places de supraassistits a centres que no reunisquen les condicions exigides per a atendre este tipus d'usuaris i que, per tant, no hagen sigut reconeguts com a aptes per a això mitjançant una resolució expressa per la Direcció General de Servicis Socials.
  
Article 19. Mode d'adquirir la condició de centre adherit al programa Bo Residència
  
19.1. Podran obtindre la condició de residències adherides totes aquelles que reunisquen els requisits establits en la Llei 5/1997 de Servicis Socials i la present norma, i per això, amb la sol·licitud prèvia, siguen reconegudes com a tals en virtut de resolució expressa del director general de Servicis Socials.
  
19.2. El titular de la residència podrà sol·licitar l'adhesió al programa efectuant la corresponent sol·licitud a la Direcció General de Servicis Socials per mitjà de la utilització del model establit en l'annex 8 d'esta orde. En la mencionada sol·licitud especificarà el nombre de places amb què desitja adherir-se, sense que en cap cas puga sobrepassar el nombre de places màxim previst en la resolució per la qual s'haguera atorgat al centre l'autorització de funcionament.
  
19.3. La sol·licitud haurà d'efectuar-la el titular o representant de cada residència especificant-hi el nombre de places amb què desitja adherir-se i diferenciant:
  
a) Si desitja adherir-se per a l'atenció de qualsevol tipus d'usuaris (també supraassistits) i en este cas haurà d'acreditar el compliment dels requisits establits en l'article 18 de la present Orde.
  
b) Si desitja adherir-se només per a l'atenció d'usuaris, semiassistits, assistits.
  
19.4. Rebuda la sol·licitud d'adhesió, el Servici d'Autorització i Seguiment de Centres, de la Direcció General de Servicis Socials, informarà sobre el compliment dels requisits establits en la present Orde, sent l'informe favorable del servici mencionat, una condició necessària perquè el director general de Servicis Socials dicte la resolució favorable de l'adhesió sol·licitada.
  
19.5. La residència acollirà els beneficiaris de l'ajuda que ho sol·liciten sempre que dispose de places lliures, però no tindrà l'obligació d'efectuar cap tipus de reserva de les places adherides.
  
19.6. En qualsevol moment de l'exercici, els centres adherits podran modificar/ampliar el nombre de places posades a disposició del programa inicialment, sense que en cap cas la mencionada modificació implique sobrepassar la capacitat total del centre. Així mateix, en cas de reducció de les places adherides, la mencionada reducció haurà d'efectuar-se a mesura que es generen vacants o trasllats voluntaris dels residents, sense que en cap cas puga efectuar-se exigint la seua eixida.
  
19.7. A fi d'assegurar i protegir els usuaris, els centres adherits podran sol·licitar el cessament com a centre adherit amb una antelació mínima de sis mesos. En tot cas, des del moment que se sol·licite el seu cessament fins que tal cessament es produïsca de forma efectiva, el centre continuarà atenent els beneficiaris que tinguera excepte aquells que en tal període causen baixa.
  
19.8. La condició de centre adherit es difondrà i es reflectirà en els llistats que es remeten als beneficiaris de les ajudes a fi que puguen triar tal centre per a la seua atenció. De la mateixa manera, la difusió del centre podrà suspendre's quan el centre incomplisca els requisits establit en la normativa vigent i/o siga objecte d'un expedient sancionador.
  
Article 20. Admissió dels beneficiaris en els centres.
  
A fi que el titular de la residència triada per l'usuari tinga coneixement de la condició de beneficiari d'una persona, les dades essencials de la resolució i les quantitats que haja de liquidar a l'interessat, este haurà d'aportar una fotocòpia de la comunicació de la resolució en el moment del seu ingrés, mantenint en el seu poder l'original de la notificació per al supòsit que amb posterioritat decidisca canviar de centre.
  
Article 21. L'atenció dels beneficiaris presumptes incapaços
  
21.1. Pel que fa a l'atenció de presumptes incapaços, caldrà ajustar-s'hi al que disposa l'article 763.1 de la Llei 1/2000, de 7 de gener, d'Enjudiciament Civil, i en la Llei de Servicis Socials en l'àmbit de la Comunitat Valenciana, de tal manera que l'internament per raó de trastorn psíquic d'una persona que no estiga en condicions de decidir-ho per si, encara que estiga sotmesa a la pàtria potestat o a tutela, requerirà autorització judicial, que serà demanada al tribunal del lloc on residisca la persona afectada per l'internament.
  
21.2. L'autorització serà prèvia a tal internament, llevat que raons d'urgència feren necessària la immediata adopció de la mesura. En este cas el responsable del centre en què s'haguera produït l'internament n'haurà de donar compte al tribunal competent com més prompte millor i, en tot cas, dins del termini de 24 hores, a l'efecte que es procedisca a la preceptiva ratificació de la dita mesura que haurà d'efectuar-se en el termini màxim de 72 hores des que l'internament arribe a coneixement del tribunal.
  
21.3. En els casos d'internaments urgents, el centre haurà de dirigir-se al tribunal del lloc on radique el centre on s'haja produït l'internament sol·licitant la ratificació de la mesura.
  
21.4. Tot beneficiari que siga un presumpte incapaç haurà de tindre en el seu expedient l'autorització judicial d'internament o, si no n'hi ha, la comunicació d'ingrés urgent al jutjat corresponent o la interlocutòria d'inadmissió a tràmit del jutjat.
  
21.5. Davant de qualsevol presumpta situació d'incapacitat de l'ancià per la inexistència de la facultat de discerniment caldrà sol·licitar l'autorització judicial d'internament, o si este ja s'ha produït per raons d'urgència, el titular del centre haurà de comunicar-ho amb la major celeritat possible i en tot cas en el termini màxim de 24 hores.
  
21.6. Si sol·licitada l'autorització o comunicat l'internament al jutge, este considera que no resulta necessària l'autorització judicial per a l'internament en una residència de l'ancià presumptament incapaç, caldrà entendre complits els tràmits legals necessaris.
  
21.7. En el cas de presumptes incapaços, els documents de l'expedient hauran d'estar firmats per la persona que hi figure com a representant, guardador de fet o persona de contacte.
  
21.8. Davant de la incapacitat sobrevinguda d'un beneficiari, en el cas que el deteriorament físic o mental s'haja produït amb posterioritat al moment en què es va produir l'internament, el centre haurà de comunicar-ho a l'autoritat judicial, a fi que esta adopte les mesures que considere oportunes en cada cas.
  
Article 22. Requisits de les residències amb places d'Accessibilitat Social
  
Les residències que disposen de places d'Accessibilitat Social, a més del compliment de les normes de caràcter general relatives a l'autorització i integració en el Pla de Millora Assistencial, es regiran pel contracte que hagueren subscrit i per la resta de documentació contractual, sent-hi de aplicació, així mateix, els següents articles de la present Orde: article 17, excepte punts 17.1 g), 17.1 h) i 17.3, així com els articles 20 i 21. Si estes residències a més de les places d'Accessibilitat Social es troben adherides al Programa Bo Residència, hauran de sol·licitar l'adhesió complint a més els requisits exigits als centres que participen en esta última modalitat d'ajudes.
  
Article 23. Baixes de beneficiaris en centres d'accessibilitat social
  
23.1.Quan un beneficiari cause baixa per renúncia o per defunció, la residència remetrà la seua comunicació amb un document firmat pel beneficiari o amb el certificat de defunció a la direcció territorial a fi que en quede constància i que la plaça ocupada pel causant de la baixa puga disposar-se per a un nou beneficiari.
  
23.2. Si rebuda la notificació de concessió d'una plaça d'accessibilitat social, el beneficiari comunica a l'administració o a la residència que no desitja ingressar en el centre per al qual se li ha adjudicat un plaça, esta li indicarà la necessitat de firmar la renúncia expressa a fi que la mencionada plaça puga quedar disponible.
  
23.3 En el cas que el beneficiari no firme la renúncia a la plaça concedida i no ingresse sense causa justificada en el termini d'un mes des de la data de la notificació de l'ajuda, s'entendrà que renúncia al seu dret i es procedirà segons el que disposa l'article 10.7 d'esta orde.
  
23.4. Quan una persona haja sol·licitat les dos modalitats d'atenció residencial, Accessibilitat Social/Bo, i després de concedir-li una ajuda d'Accessibilitat Social, manifeste que no desitja esta modalitat, indicant la seua preferència per una ajuda de Bo, se li informarà dels punts següents:
  
23.4.1. Haurà de firmar la seua renúncia a l'ajuda d'Accessibilitat Social concedida a fi de poder efectuar-ne la resolució de desistiment sense efectes, quedant a l'espera de la resolució de l'ajuda en la modalitat de bo, l'esmentada resolució només s'efectuarà quan siga possible en cada cas, atenent-hi als criteris i prioritats establides en esta orde.
  
23.4.2. Si es concedix una ajuda per a esta nova modalitat, la seua data d'efectes serà la del dia 1 al mes següent a la data de la resolució, sense que mai puga tindre efectes retroactius.
  
Article 24. Règim de trasllats
  
Per als trasllats dels beneficiaris entre els diferents centres, el règim serà el següent:
  
24.1. Els trasllats de beneficiaris de bo entre centres adherits podran efectuar-se lliurement sense que calga efectuar-ne sol·licitud.
  
24.2 Els beneficiaris d'ajudes d'Accessibilitat Social hauran de romandre en el centre per al qual se'ls haja concedit l'ajuda no podent efectuar-se el trasllat de centres d'accessibilitat social llevat que hi concórreguen circumstàncies molt excepcionals: que la residència d'origen i la de destinació tinguen el mateix preu i que tal trasllat siga autoritzat expressament pel director general de Servicis Socials atenent a les circumstàncies del cas i a les possibilitats existents.
  
24.3. Ja que en les places d'accessibilitat social regixen preus diferents entre els distints centres i diferents dels que regixen per a les residències adherides al Bo, no podran efectuar-se canvis d'una modalitat a una altra.
  
24.4. En el cas de beneficiaris de Bo, si es traslladen a un centre d'Accessibilitat Social ho faran amb la mateixa modalitat, és a dir, ocupant una de les places adherides a Bo.
  
24.5. En tots els casos, excepte l'establit en l'apartat 24.1 i 24.4 la petició s'efectuarà per escrit en el qual s'explicaran els motius per què se sol·licita El procediment que s'establix serà el següent:
  
24.6. Si el trasllat de centre se sol·licita amb caràcter previ a l'ingrés del centre. La Direcció General de Servicis Socials, amb valoració prèvia de les circumstàncies del cas i comprovació que el centre de destinació té el mateix preu que el d'origen a fi de no alterar les condicions de l'ajuda concedida, i que hi ha plaça disponible en el centre de destinació, efectuarà una resolució concedint el canvi de centre. La mencionada resolució tindrà efectes a partir del dia 1 al mes següent de la resolució.
  
24 7. Si el trasllat se sol·licita una vegada que ja es troba atés en el centre per al qual se li ha concedit l'ajuda, caldrà ajustar-s'hi al que disposa l'apartat següent.
  
Article 25. Els canvis de modalitat d'ajuda
  
25.1. Els beneficiaris d'Accessibilitat Social que desitgen ser atesos en residències adherides al Bo o en altres residències de A. Social que tinguen diferent preu, només podran traslladar-se a l'inici de l'exercici (1 de gener del 2005). En este cas, l'interessat haurà d'efectuar la ratificació de la seua ajuda per a any 2005 només en esta última modalitat i incorporar-se a la seua nova destinació amb data 1 de gener del 2005.
  
DISPOSICIONS ADDICIONALS
  
Primera
  
La persones que han sigut beneficiaris d'estes ajudes durant l'any 2004 podran sol·licitar la ratificació de la seua ajuda en el termini de dos mesos a partir de la data d'entrada en vigor de la present Orde. Estes ajudes tindran efectes econòmics des de l'1 de gener del 2005, independentment de la data de la resolució, sempre que complisquen els requisits establits en esta orde.
  
No obstant l'anterior i a fi d'actualitzar l'import de les ajudes corresponents, hauran de presentar la documentació següent:
  
a) Ratificació de la sol·licitud que comportarà l'acceptació de les bases d'esta convocatòria.
  
b) Certificat de pensió o pensions de l'any 2005.
  
c) Declaració jurada relativa al nombre de fills.
  
d) Imprés de Dades Econòmiques i Conformitat d'Aportacions Familiars o declaració a què es referix l'art. 5.8. de la present orde.
  
e) Autorització de l'interessat i/o del cònjuge o representant, si és el cas, (annex 7 a) que es referix l'art. 5.8 de la present Orde.
  
f) Autorització de cada un dels fills de l'interessat i dels seus respectius cònjuges i la resta de membres, si és el cas, de la unitat familiar de cada un d'ells (annexos 7 b) a què es referix l'article 5.9 de la present Orde
  
g) Certificat mèdic, segons model establit quan hi haja hagut una modificació substancial en l'estat de salut del beneficiari i/o sol·licitant.
  
Segona
  
Les sol·licituds d'ajudes presentades a l'empara de l'Orde 18 de desembre del 2003, de la Conselleria de Benestar Social per la qual es regulen i es convoquen ajudes per a finançar estades en residències de tercera edat en l'exercici de 2004, que no hagen sigut resoltes, únicament hauran de presentar la documentació especificada en la disposició addicional primera, dins del termini de dos mesos establit, si bé es resoldran d'acord amb els criteris establits en la present Orde i amb la data d'efectes econòmics que s'establisca en la resolució.
  
Tercera
  
A fi de no perjudicar persones majors en situació d'abandó i en situacions d'excepcional gravetat social, que puguen afectar estos o les seues famílies, la Direcció General de Servicis Socials, a la vista de l'informe social i/o la documentació que ho acredite, i amb la proposta tècnica prèvia de la direcció territorial de Benestar Social o de la Direcció General de Servicis Socials, podrà resoldre de forma motivada estes ajudes encara que falte algun dels requisits establits en esta orde. En tot cas, haurà de constar en l'expedient clarament, la referència al supòsit de què es tracte i la dificultat de satisfer la necessitat plantejada, considerant en la seua totalitat els requisits assenyalats, que en cap cas no seran els relatius a la capacitat d'aportació econòmica del beneficiari.
  
Quarta
  
La Conselleria de Benestar Social impulsarà l'ocupació i aplicació de tècniques i mitjans informàtics i telemàtics per al desenvolupament i la gestió d'este programa amb subjecció a les limitacions previstes per les lleis, podent utilitzar estos mitjans, tant els interessats com les residències adherides al programa bo residència i d'accessibilitat social, en la mesura que estos estiguen disponibles per a la seua utilització. En este sentit, la liquidació de les ajudes a què es referix l'article 12.2 i 12.3 de la present orde podrà efectuar-se pel sistema DAURAT, amb plena validesa i eficàcia.
  
Els mateixos criteris se seguiran amb qualsevol altre mitjà tècnic dels referits, que siga possible posar a disposició dels interessats per a relacionar-se amb l'administració en el desenvolupament d'este programa, sempre que els mencionats mitjans tècnics garantisquen prou els drets dels ciutadans i els requisits previstos en les lleis i en este procediment.
  
DISPOSICIONS FINALS
  
Primera
  
L'eficàcia de la present Orde quedarà condicionada a l'existència de crèdit adequat i suficient per a atendre les referides ajudes, en els pressupostos de l'exercici 2005. Una vegada aprovats els pressupostos de la Generalitat Valenciana per al 2005, mitjançant una resolució d'esta Conselleria se li donarà publicitat i a la línia pressupostària que finançarà les ajudes.
  
Segona
  
Es faculta la Subsecretaria de la Conselleria de Benestar Social i la Direcció General de Servicis Socials perquè dicten les instruccions necessàries per al desenvolupament d'esta orde.
  
Tercera
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra l'Orde de convocatòria que esgota la via administrativa, podrà interposar-s'hi recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà la seua publicació, d'acord amb el que disposen els articles 10.b, 14 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.
  
València, 22 de desembre de 2004
  
La consellera de Benestar Social,
  
ALICIA DE MIGUEL GARCÍA